ועדת הכלכלה, כנסת 23, פרוטוקול מספר 158, 2020-12-21 09:00

אימאן ח'טיב יאסין: בוקר טוב לכולם.

אימאן ח'טיב יאסין: תודה, כבוד היושב-ראש, על הרשות לשבת על הכיסא הזה.

אימאן ח'טיב יאסין: חברות וחברים, אנחנו מתחילים את הישיבה שלנו להיום בדיון לגבי הבקשה של המועצות האזוריות בוסתן אל-מרג' ואל-בטוף לגבי הצטרפותן לתאגידי המים.

אימאן ח'טיב יאסין: אנחנו יודעים שעל פי התקנות והחוק של תאגידי המים והביוב משנת 2001, החוק בעצם חל רק על רשויות מקומיות ולא על מועצות אזוריות.

אימאן ח'טיב יאסין: אבל כן יחול על מועצות האזוריות בתנאי שהשרים אישרו ונתנו אישור לכך וגם בתנאי שהמועצה האזורית בעצמה ביקשה את זה.

אימאן ח'טיב יאסין: אז מכיוון ששתי המועצות אישרו את זה בישיבות המלאה שלהן גם בבוסתן אל-מרג' וגם במועצה האזורית אל-בטוף וגם השרים הסכימו לתת את האישור הזה, אז אנחנו מבקשים מחברי הוועדה – וכמובן צריך את אישור ועדת הכלכלה בנושא.

יעקב מרגי: אבל בתנאי אחד.

יעקב מרגי: תסבירי לי מה הפירוש בוסתן אל-מרג'.

אימאן ח'טיב יאסין: בוסתן אל-מרג' זו מועצה אזורית בצפון.

יעקב מרגי: אני יודע.

אימאן ח'טיב יאסין: אה, בוסתן זה בוסתן.

יעקב מרגי: לא.

יעקב מרגי: אל-מרג'.

יעקב מרגי: אל-מרג' זה מרג'.

יעקב מרגי: אה, מרגי.

יעקב מרגי: זה מה שאני שואל.

אימאן ח'טיב יאסין: כן, אני יודעת.

יעקב מרגי: אחר כך - - -

אימאן ח'טיב יאסין: כן, אל-מרג' זה כמו העמק, מרג'.

אימאן ח'טיב יאסין: אז בצפון זה קרוב למרג' אבן עמר, כאילו לעמק יזרעאל.

יעקב מרגי: אה.

אימאן ח'טיב יאסין: אז זה בוסתן אל-מרג'.

אימאן ח'טיב יאסין: אלה כמה כפרים ערביים באזור שקוראים לזה בוסתן אל-מרג'.

אימאן ח'טיב יאסין: אגב, גם המועצה האזורית אל-בטוף, אל-בטוף זה גם העמק, בית נטופה, שיש לי זיקה מאוד מאוד מאוד חזקה לשם.

אימאן ח'טיב יאסין: אז שניהם באמת עמקים.

יעקב מרגי: אני בידיעת הארץ כאילו התחרו בי.

אימאן ח'טיב יאסין: אוקיי.

אימאן ח'טיב יאסין: אז ידעת מה זה אל-מרג'?

יעקב מרגי: לא ידעתי את הפירוש.

אימאן ח'טיב יאסין: אה, אל-מרג', מרג' זה עמק.

יעקב מרגי: בגלל שזה מרגי, אז אני חוקר.

אימאן ח'טיב יאסין: אז מה באמת הפירוש של מרגי?

יעקב מרגי: בארמית, מה שקרוב לשורש של מרגי, נחמד למראה.

יעקב מרגי: ויש מקום אחר שזה בא מלשון מורג, כלי החקלאי.

אימאן ח'טיב יאסין: אה.

יעקב מרגי: ולכן שאלתי.

יעקב מרגי: אבל, בבקשה.

אימאן ח'טיב יאסין: יש מישהו איתנו בזום שאנחנו רוצים או רק - - -

יעקב מרגי: לא.

יעקב מרגי: אנחנו נקריא, קודם כול.

איתי עצמון: קודם צריך להציג את הנושא.

אימאן ח'טיב יאסין: אוקיי.

אימאן ח'טיב יאסין: אז נציג את הנושא.

יעקב מרגי: המשרד יציג את הנושא.

יערה למברגר: אפי, אתה רוצה להציג?

אפי דביר: כן.

אפי דביר: בוקר טוב.

אפי דביר: שמי אפי דביר, ממונה על תאגידי המים והביוב ברשות המים.

אפי דביר: אז, בדרך כלל, אני מגיע לפה בנסיבות שתמיד עולה חוק תאגידי מים בהקשרים אחרים.

אפי דביר: היום אני שמח שההקשר הוא דווקא חיובי והוא בעצם מראה שעם הרבה רצון טוב מהשטח שמגיע אז אפשר באמת לקדם דברים.

יעקב מרגי: אני ראיתי משהו אחר.

אפי דביר: מה זה?

יעקב מרגי: זה מראה שאפשר להתנהל עניינית, בייחוד שכן חשוב כן לעשות.

יעקב מרגי: איפה שזה מזיק, לנסות - - -

אפי דביר: ואיפה שיש רצון גם.

יעקב מרגי: כן, כן.

יעקב מרגי: אבל לא צריך ללכת - - -

אפי דביר: וחשוב להגיד ששם יש רצון חזק מאוד.

יעקב מרגי: תמיד לוקחים איזו נוסחה והולכים איתה דוך, ראש בקיר.

יעקב מרגי: כן, הגמישות היא גם טובה.

אפי דביר: בכל מקרה, שתי המועצות האלה הביעו את רצונן כבר מזמן.

אפי דביר: המצב התשתיתי שם הוא לא טוב.

אפי דביר: וכל הגורמים ניסו במשך תקופה מאוד ארוכה לקדם את הצירוף של שתי המועצות אל תאגיד כפרי גליל תחתון, שהוא תאגיד, מי שמכיר אותו, שחולש על אזור הגליל המזרחי, כולל שבעה יישובים.

אפי דביר: הוא תאגיד מצוין, מקצועי, מבצע המון השקעות.

אפי דביר: התושבים מרוצים ממנו וזו בחירה נכונה.

אפי דביר: זאת אומרת, הרצון הדדי פה גם של התאגיד וגם של המועצות, שהן יצטרפו אליו, הוא לגמרי חיובי.

אפי דביר: ראינו אותו לחיוב מתחילת הדרך.

אפי דביר: זה הצריך, בניגוד לצירופים אחרים כמו שציינו פה, הליך שמחייב את אישורה של ועדת הכלכלה.

אפי דביר: בשביל זה אנחנו נמצאים פה היום אחרי שסיימנו את העניינים הפרוצדורליים לקבוע מעטפת תקציבית על מנת לאפשר לתאגיד להשקיע ביישובים האלה, לקדם מהר מאוד את תשתיות הביוב, שנדרש שם שיקום משמעותי.

אפי דביר: אז אנחנו יצרנו, יחד עם משרד האוצר, מעטפת תקציבית נרחבת מאוד על מנת לאפשר את הביצוע של הפרויקטים האלה.

אפי דביר: עברנו את אישורי מועצת רשות המים, אישורי השרים הרלוונטיים והגענו לפה היום לקבל את ברכת הדרך ולרוץ עם זה.

איתי עצמון: שלושה שרים, אני מבין.

אפי דביר: שלושה שרים, כן.

יערה למברגר: כן.

יערה למברגר: אולי אני צריכה להציג בקצרה ולהקריא?

יעקב מרגי: אני חושב שצריך להקריא.

יעקב מרגי: לאחר מכן נפתח בדיון, כמו שאנחנו עושים כל הזמן.

יערה למברגר: אז שמי יערה למברגר, יועצת משפטית בפועל, משרד משאבי המים.

יערה למברגר: אני אגיד, כמו שנאמר קודם, שחוק תאגידי מים וביוב מקים חובה להקמת תאגיד כיום על עיריות ועל מועצות מקומיות.

יערה למברגר: הייחודיות פה היא שאנחנו מחילים את החוק על שתי מועצות אזוריות.

יערה למברגר: וזה בעצם ההליך החריג שסעיף 151 לחוק קובע, ששלושה שרים, שהם שר משאבי המים כיום, שר הפנים ושר האוצר ובאישור הוועדה, יכולים להחיל את החוק על מועצה אזורית כפוף לתנאים שנקבעו.

יערה למברגר: אז אני אתחיל להקריא.

אימאן ח'טיב יאסין: תודה רבה, עורכת הדין יערה.

אימאן ח'טיב יאסין: אתה רצית להוסיף משהו?

איתי עצמון: כן.

איתי עצמון: אני רוצה לשאול לעניין הגבלת משך הזמן להעברת משק המים והביוב לתאגיד כפרי גליל תחתון.

איתי עצמון: לפי ההצעה, העברת משק המים והביוב תושלם תוך שנה מיום פרסום הצו.

איתי עצמון: כלומר, אם ההליכים לא מסתיימים בתוך שנה, למעשה, העברה לא תצא לפועל?

יערה למברגר: פה הצו מותנה בתנאים.

יערה למברגר: אחד התנאים הוא שבעצם השלמת העברת משק המים והביוב צריכה להסתיים תוך שנה.

יערה למברגר: אנחנו חושבים שזה זמן די והותר.

יערה למברגר: מר דביר יוכל להרחיב.

אפי דביר: כן, כן.

אפי דביר: אנחנו כבר נמצאים, אנחנו כבר כל התקופה הזאת התקדמנו עם טיוטת ההסכמים וההליכים וכמו שאמרתי המעטפת התקציבית.

אפי דביר: זאת אומרת, הכול די ערוך.

אפי דביר: אנחנו ממש מקווים שבשבועות הקרובים זה כבר יצא לדרך.

אפי דביר: יהיה רישיון הפעלה על צירוף שתי המועצות האלה.

איתי עצמון: אוקיי.

איתי עצמון: שאלה נוספת לעניין סעיף 2 לצו המוצע.

איתי עצמון: הפרסום הוא למעשה דקלרטיבי, אם אני מבין נכון.

איתי עצמון: כלומר, מועד תחילת החוק או החלת החוק על אותן מועצות אזוריות זה המועד שבעצם קבוע בסעיף 1 ובסעיף 2 זה רק הודעה על אותו מועד?

יערה למברגר: כן.

יערה למברגר: זה רק הודעה כדי שתהיה ודאות בעצם על מועד החלת החוק.

יערה למברגר: המועד הוא בעצם מהשלמת העברת משק המים והביוב.

יערה למברגר: וכדי שלכולם יהיה ידוע מה המועד הזה, אז הממונה, שזה אפי, מודע לשר והשר מפרסם בסמוך הודעה לרשומות, בילקוט פרסומים, שזו הודעה דקלרטיבית לשם הוודאות.

אימאן ח'טיב יאסין: זה אמור להיות תוך שנה.

איתי עצמון: אוקיי.

איתי עצמון: יכול להיות שצריך יהיה לדייק את הנוסח בעניין הזה כדי להבחין בין המהות, בעצם, החלת החוק על המועצות האזוריות לבין ההליך הדקלרטיבי לסעיף 2.

יעקב מרגי: זה הצריך תמיכה בגליל תחתון כדי שהיא תסכים?

אפי דביר: מה זה הצריך, סליחה?

יעקב מרגי: תמיכה תקציבית.

אפי דביר: תאגיד כפרי גליל תחתון הוא תאגיד שמוגדר תאגיד זכאי לתמיכה והוא מקבל תמיכה.

אפי דביר: ואנחנו פשוט ממשיכים את התמיכה שניתנת לו בגלל שעכשיו הוא יכלול תשעה יישובים.

אפי דביר: ובנינו מעטפת תקציבית לכול התשעה.

אימאן ח'טיב יאסין: בכמה כסף מדובר?

אפי דביר: חלק מהסכומים עדיין לא נקבעו בגלל שאנחנו מדברים על תשתיות שצריכות להיות מתוכננות, כאילו לעבור שיפוץ, ועליהן אנחנו נותנים מענק בגובה של כ-80%.

אפי דביר: אז עדיין אין לנו את סדרי הגודל המלאים.

אימאן ח'טיב יאסין: מה ההערכה?

חיים בורובסקי: אפשר להגיד – שמי חיים בורובסקי מאגף התקציבים – שמדובר, לכל הפחות, על עשרות רבות של מיליוני שקלים להשקעה בתשתיות ביוב.

יעקב מרגי: בתשתיות.

חיים בורובסקי: בתשתיות ביוב וגם מים, בעיקר ביוב.

חיים בורובסקי: תשתיות הביוב שם הן במצב רע מאוד.

יעקב מרגי: אתה מדבר על עשרות, זה בטח גם - - - הכול.

חיים בורובסקי: כן, כן.

חיים בורובסקי: מאספים, מט"שים, משאבות.

חיים בורובסקי: בדיוק.

חיים בורובסקי: ממש נדרש שם להקים, הרבה פעמים, דברים ממש מאפס.

חיים בורובסקי: ואנחנו מקווים, כמו שאפי אמר, בשבועות הקרובים להשלים את המהלך ולהתחיל לעבוד.

אימאן ח'טיב יאסין: יש מישהו איתנו מהמשרדים שרוצה להוסיף משהו?

יעקב מרגי: או מהאורחים, לאו דווקא מהמשרדים.

אימאן ח'טיב יאסין: או מהאורחים, אבל כאילו קודם מהמשרדים ואחר כך נפנה למועצות אזוריות.

סיגל בלומנפלד: אני אשמח להגיד.

סיגל בלומנפלד: אני מהמשרד הגנת הסביבה.

יעקב מרגי: בבקשה.

אימאן ח'טיב יאסין: כן.

אימאן ח'טיב יאסין: תציגי את עצמך, בבקשה.

סיגל בלומנפלד: אני ד"ר סיגל בלומנפלד מהמשרד להגנת הסביבה, סגנית מנהלת מחוז צפון.

סיגל בלומנפלד: אני רואה פה הרבה פרצופים יקרים בפורום הזה.

סיגל בלומנפלד: אני רק רוצה לתאר בכמה מילים את המצב הסביבתי שמתרחש באזור הזה, בתחנות השאיבה של בוסתן אל-מרג'.

סיגל בלומנפלד: ביוב זורם לנחל, מצב תברואתי חמור מאוד.

סיגל בלומנפלד: יתושים, ריחות של ביוב.

סיגל בלומנפלד: המצב הזה חייב להסתיים.

סיגל בלומנפלד: אנחנו עשינו ככל שיכולנו גם בקנסות, גם באכיפה, גם בעזרה.

סיגל בלומנפלד: אבל הם חייבים להעלות את המדרגה הזאת ולהיות בתוך תאגיד מים וביוב.

סיגל בלומנפלד: כל דקה מיותרת.

סיגל בלומנפלד: צריך למהר לזה.

סיגל בלומנפלד: זהו.

אימאן ח'טיב יאסין: אוקיי.

אימאן ח'טיב יאסין: המון תודות.

אימאן ח'טיב יאסין: המטרה והיעד הוצגו.

יעקב מרגי: אני אוהב את אלה שיושבים ביציע ואומרים מה חשוב לעשות.

יוסי בנישתי: אני גם רוצה להגיד משהו, אם אפשר, ממשרד הפנים.

אימאן ח'טיב יאסין: מי זה, בבקשה?

יעקב מרגי: בבקשה.

אימאן ח'טיב יאסין: תציג את עצמך, בבקשה.

אימאן ח'טיב יאסין: מי זה?

יוסי בנישתי: שמי יוסי בנישתי ממשרד הפנים.

יוסי בנישתי: אנחנו גם מברכים על המהלך הזה.

יוסי בנישתי: זה מהלך שחיכינו לו שנים, אני יכול להגיד אפילו שנים.

יוסי בנישתי: זה אושר בעבר גם, ולא הצלחנו להשלים את התהליך.

יוסי בנישתי: זה חלק מאבני הדרך בתוכניות ההבראה של המועצות האלה.

יוסי בנישתי: מבחינתנו, זו ממש בשורה, הצירוף הזה.

אימאן ח'טיב יאסין: תודה רבה.

אימאן ח'טיב יאסין: אין ספק שזו בשורה לאזור כולו, לא רק למועצות המקומיות.

אימאן ח'טיב יאסין: אנחנו נעבור למועצות.

אימאן ח'טיב יאסין: האם מישהו מהמועצות שרוצה להגיד משהו?

רות וסרמן לנדה: אני אשמח לומר משהו.

רות וסרמן לנדה: שמי רות וסרמן לנדה.

רות וסרמן לנדה: אני יועצת אסטרטגית של המועצה האזורית אל-בטוף.

רות וסרמן לנדה: אני רוצה לא רק לברך, אלא גם באמת להודות לכל הגורמים שנרתמו למהלך הזה.

רות וסרמן לנדה: מהלך לא פשוט, בגלל המעמד המשפטי, כאמור, של מועצה אזורית לעומת מועצה מקומית.

רות וסרמן לנדה: באמת לעיתים נדירות רואים הירתמות של כל הגורמים במערכת באמת לטובה לא רק סביבתי, אלא של מצב שהוא לכל הדעות צריך להגיע למקום אחר, בגלל המצב התברואתי והאנושי של התושבים.

רות וסרמן לנדה: אני רוצה להודות מאוד לכל הגורמים שנרתמו לסיפור הזה, גם לשרים הרלוונטיים, אבל בעיקר לרשות המים ולמועצות האזוריות עצמן, לצוותים, שביחד עם רשות המים עבדו בצורה יוצאת דופן.

רות וסרמן לנדה: וברוך השם שאנחנו בשלב הזה, שמגיעים באמת ממש לשלבים האחרונים של התהליך.

אימאן ח'טיב יאסין: אוקיי.

אימאן ח'טיב יאסין: המון תודות.

אימאן ח'טיב יאסין: האם יש איתנו עוד מישהו ממועצה האזורית בוסתן אל-מרג'?

עבד זועבי: בוקר טוב.

עבד זועבי: שומעים אותי?

אימאן ח'טיב יאסין: כן, כן.

אימאן ח'טיב יאסין: רק תציג את עצמך, בבקשה.

עבד זועבי: בוקר טוב לכולם.

עבד זועבי: שמי עבד זועבי, סגן ראש המועצה האזורית בוסתן אל-מרג'.

עבד זועבי: קודם כול, רציתי לפנות לחבר הכנסת המכובד ששאל על שם המועצה.

עבד זועבי: ובאמת, כמו שהסבירה גברת אימאן, בוסתן זה גן, ואל-מרג' זה עמק - - - מתחום הכפרים, ארבעה כפרים, שהם: כפר סולם, כפר מצר, כפר נין וכפר דחי, שבקרבת עמק יזרעאל, קרובים לעיר עפולה.

עבד זועבי: ולכן אנחנו גם נתכבד להזמין את חברי הוועדה לבקר באזור המועצה ולהכיר את המועצה מקרוב.

יעקב מרגי: כשתסיים הקורונה נבוא.

עבד זועבי: אנחנו שמחים שהגענו לשלב הזה.

אימאן ח'טיב יאסין: מקום יפה.

עבד זועבי: אנחנו מודים באמת לרשות המים ולממונה על התאגידים ולכל מי שטרח ועבד כדי שנגיע לשלב הזה.

עבד זועבי: אנחנו מועצה אזורית חלשה.

עבד זועבי: מבחינת סוציו-אקונומית, אנחנו ברמת דרוג 2.

עבד זועבי: מדובר בסביבות 9,000 תושבים.

עבד זועבי: המועצה באמת מבחינת כלכלית מצבה לא הכי הכי.

עבד זועבי: לכן אנחנו מבקשים להצטרף לתאגיד כדי לשפר את רמת התשתיות הן המים והן הביוב, כמו שדיברו החברים מקודם.

אימאן ח'טיב יאסין: תודה רבה, מר עבד.

אימאן ח'טיב יאסין: תודה.

אימאן ח'טיב יאסין: אנחנו שמחים גם בשבילכם ומברכים, ואני בטוחה שהאזור יהיה עוד יותר יפה ממה שהוא נמצא וקיים עכשיו.

אימאן ח'טיב יאסין: אז אנחנו לקראת הסוף.

אימאן ח'טיב יאסין: אני חושבת שכולנו בקטע של ברכות ושמחות שככה תמיד יהיה.

אימאן ח'טיב יאסין: אנחנו נעבור להצבעה.

אימאן ח'טיב יאסין: מי בעד?

סאלח נסאר: אני מעוניין גם לדבר, גברתי.

יעקב מרגי: מייד אחרי ההצבעה.

אימאן ח'טיב יאסין: מי זה?

אפי דביר: זה מנכ"ל התאגיד.

אפי דביר: מנכ"ל תאגיד כפרי גליל תחתון, סאלח נאסר.

יעקב מרגי: סיימי את ההצבעה, ואחר וכך.

אימאן ח'טיב יאסין: אוקיי.

אימאן ח'טיב יאסין: נקיים את ההצבעה, ואחר כך.

אימאן ח'טיב יאסין: מי נגד?

אימאן ח'טיב יאסין: מי נמנע?

אימאן ח'טיב יאסין: אושר.

אימאן ח'טיב יאסין: אין נמנעים.

אימאן ח'טיב יאסין: אין מתנגדים.

איתי עצמון: הצו אושר.

אימאן ח'טיב יאסין: ההצעה אושרה.

איתי עצמון: הצו אושר.

קריאה: תודה רבה.

אימאן ח'טיב יאסין: כן, בבקשה.

סאלח נסאר: בוקר טוב לכולם.

סאלח נסאר: אני גם כן מברך, מצטרף למברכים.

סאלח נסאר: חשוב לי לומר כמה מילים.

סאלח נסאר: אני מנכ"ל התאגיד כפרי גליל תחתון, שמאגד שבע רשויות מקומיות ומצטרפות שתי מועצות אזוריות, שלכל מועצה אזורית יש ארבעה יישובים, שבסך שמונה יישובים מפוזרים בשטח גיאוגרפי רחב.

סאלח נסאר: חשוב להזכיר כאן שהמעטפת התקציבית, שעליה דיבר גם הממונה וגם משרד האוצר, היא הערובה להבטחת המהלך.

סאלח נסאר: אנחנו, בלי המעטפת התקציבית, לא נוכל להצליח ולהרים את רמת השירות ביישובים האלה, וגם השקעות בתשתיות הן האזוריות והן פתרונות הקצה וגם הפנימיות.

סאלח נסאר: אני גם פונה מכאן למשרד הממשלה השונים, המשתתפים, כמו שדיברה ד"ר סיגל בלומנפלד.

סאלח נסאר: אני זוכר את היום הראשון שלי בתאגיד, שנחקרתי במשרד להגנת הסביבה על גלישת תחנת השאיבה בדבוריה.

סאלח נסאר: אני לא רוצה כאן שמייד יתנפלו עליי ממש אחרי ההתאגדות ולזמן אותי לכל משרדי הממשלה ויתחילו להקריב – יש כאן איזשהו קורבן.

סאלח נסאר: אני, כמו שעשיתי שם, לא אני, אלא כל צוות התאגיד ביחד נרתם ועשה והרים את הרמה, אני לא רוצה להיות כאן באיזשהו מקום של לבוא ולהיכנס ממש לחקירות ולקנסות.

סאלח נסאר: אתם צריכים לתת לנו הזדמנות על מנת להתארגן, להיכנס וגם לשקם את התשתיות שם.

סיגל בלומנפלד: בהחלט נעשה את זה.

אימאן ח'טיב יאסין: תודה רבה, מר סאלח.

אימאן ח'טיב יאסין: הבקשה הושמעה.

אימאן ח'טיב יאסין: נקווה שתהיה אפשרות בקרוב גם לדיון בבקשה שהעלית.

סאלח נסאר: תודה.

אימאן ח'טיב יאסין: אז, חברים וחברות, תודה רבה על ההשתתפות.

אימאן ח'טיב יאסין: יום טוב ובשורות טובות.

אימאן ח'טיב יאסין: מברוק לבוסתן אל-מרג'.

אימאן ח'טיב יאסין: מברוק למועצה האזורית אל-בטוף, אבו אל-עון, עבד אל-כרים ותושבי האזור כולה.

אימאן ח'טיב יאסין: תהיו בריאים.